ดีเดย์! “ขสมก.” จับมือ KTB เปิดชำระค่าโดยสารแบบไร้เงินสดทุกเส้นทางทั่วกทม.
KTB จับมือ “ขสมก.” เปิดชำระค่าโดยสารผ่าน QR Code ทุกเส้นทางทั่วกทม.-ปริมณฑล เริ่ม 1 ต.ค.62
KTB จับมือ “ขสมก.” เปิดชำระค่าโดยสารผ่าน QR Code ทุกเส้นทางทั่วกทม.-ปริมณฑล เริ่ม 1 ต.ค.62
1 ต.ค. 2562

นายสุระชัย เอี่ยมวชิรสกุล ผู้อำนวยการองค์การขนส่งมวลชนกรุงเทพ (ขสมก.) เปิดเผยว่า ธนาคารกรุงไทย จำกัด หรือ KTB ร่วมกับ ขสมก.เปิดให้บริการรับชำระค่าโดยสารรถประจำทาง แบบไร้เงินสด (ส่วนต่อขยาย) ในทุกเส้นทางเดินรถทั่วกรุงเทพฯ และปริมณฑล ด้วยบัตรโดยสารอิเล็กทรอนิกส์ร่วม ขสมก. สแกน QR Code เพื่อชำระค่าโดยสารผ่าน กรุงไทย NEXT หรือ Mobile  Banking รวมทั้งบัตรเดบิต หรือบัตรเครดิตของทุกธนาคาร ที่มีสัญลักษณ์ Contactless และบัตรสวัสดิการแห่งรัฐ ผ่านเครื่อง EDC ตั้งแต่วันที่ 1 ตุลาคม 2562 เป็นต้นไป
ทั้งนี้ ขสมก.ได้ขยายผลการดำเนินโครงการรับชำระค่าโดยสารแบบไร้เงินสดบนรถโดยสารของ ขสมก.ทุกคัน ผู้ใช้บริการสามารถชำระค่าโดยสาร ผ่านเครื่อง EDC ด้วยบัตรโดยสารอิเล็กทรอนิกส์ (ชำระค่าโดยสารเป็นรายเที่ยว) บัตรโดยสารล่วงหน้าอิเล็กทรอนิกส์ (ไม่จำกัดจำนวนเที่ยว) บัตรนักเรียน นักศึกษาอิเล็กทรอนิกส์ บัตรเดบิต-เครดิตที่มีสัญลักษณ์ Contactless ของทุกธนาคาร บัตรสวัสดิการแห่งรัฐ และสแกน QR CODE เพื่อชำระค่าโดยสารผ่านกรุงไทย NEXT หรือ Mobile Banking ของทุกธนาคาร โดยไม่เสียค่าธรรมเนียม
เพื่ออำนวยความสะดวกให้กับประชาชนในการชำระค่าโดยสาร  ผู้ใช้บริการสามารถเติมเงินในบัตรผ่าน Mobile Banking และตู้ ATM ของทุกธนาคาร  เคาน์เตอร์ธนาคารกรุงไทยทุกสาขา และตู้บุญเติม (ยกเว้นตู้บุญเติมหน้าร้านสะดวกซื้อ 7 – 11)
นายกิตติพัฒน์ เพียรธรรม ธรรม ผู้ช่วยกรรมการผู้จัดการใหญ่อาวุโส สายงานธุรกิจภาครัฐ KTB เปิดเผยว่า ธนาคารกรุงไทยได้รับความไว้วางใจจาก ขสมก. ให้ดำเนินการนำระบบรับชำระเงินด้วย QR Code มาติดตั้งบนรถโดยสาร ขสมก. สาย Airport Bus ที่ให้บริการในสนามบินดอนเมือง 4 เส้นทาง สาย A1 ดอนเมือง-หมอชิต 2 และ A2 ดอนเมือง-อนุสาวรีย์ชัยสมรภูมิ สาย A3 ดอนเมือง-สวนลุมพินี และสาย A4 ดอนเมือง-สนามหลวง
รวมทั้งติดตั้งเครื่อง EDC เพื่อรับชำระเงินในรถบัส สาย 510 ม. ธรรมศาสตร์ศูนย์รังสิต –  อนุสาวรีย์ชัยสมรภูมิ ซึ่งได้รับการตอบรับที่ดี มีผู้สนใจใช้บริการจำนวนมาก และล่าสุด ได้ขยายการให้บริการไปยังรถโดยสาร ขสมก. ทุกเส้นทางเดินรถ ทั่วกรุงเทพฯและปริมณฑล ตั้งแต่วันที่ 1 ตุลาคม 2562 เป็นต้นไป เพื่ออำนวยความสะดวกให้กับประชาชน และส่งเสริมสังคมไร้เงินสด
“ธนาคารได้ติดตั้งเครื่อง EDC เพื่อรับชำระค่าโดยสารบนรถ ขสมก.ทุกคันเรียบร้อยแล้ว ซึ่งพนักงานเก็บค่าโดยสารสามารถตรวจสอบ และยืนยันการทำรายการชำระเงินของผู้โดยสารในเครื่อง EDC ประจำตัวพนักงาน และ ขสมก.สามารถตรวจสอบการทำรายการชำระเงินของรถโดยสารแต่ละคัน ผ่านเว็บไซต์  ซึ่งจะช่วยเพิ่มศักยภาพด้านการบริหารจัดการเงินสด และลดต้นทุนการจัดการระบบโลจิสติกส์” นายกิตติพัฒน์ กล่าว
